FI Euroopan unionin virallinen lehti C 110/32

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

(2018/C 110/08)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

”CZOSNEK GALICYJSKI”

EU-nro: PGI-PL-02211 – 22.12.2016

SAN ( ) SMM ( X )

1. Nimi tai nimet

”Czosnek galicyjski”

2. Jäsenvaltio tai kolmas maa

Puola

3. Maataloustuotteen tai elintarvikkeen kuvaus

3.1 Tuotelaji

Luokka 1.6 – Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

Nimellä ”Czosnek galicyjski” tarkoitetaan valkosipulia (Allium sativum L.) sellaisenaan. Sillä viitataan Harnaś- ja Arkus-lajikkeita viljelemällä tuotettuun valkosipuliin.

Czosnek galicyjski -valkosipulin erityisominaisuudet ovat seuraavat: aktiiviset biologiset aineet ja tyypilliset morfologiset ominaisuudet:

— alliinipitoisuus – vähintään 1,65 g 100g-1 dm

— kuoressa antosyaaniväri (purppuranpunainen tai violetti), joka peittää vähintään 30 % kynsien kuoren pinnasta

— pyöreän sipulin halkaisija vähintään 50 mm

— sipulissa noin 6–9 valkosipulinkynttä

— kylmänkestävä.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

—

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

— istutus

— kastelu, lannoitus, suojatoimenpiteet

— sadonkorjuu

— kuivaus.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

—

3.6 Tuotteen, johon rekisteröity nimi viittaa, merkitsemistä koskevat erityiset säännöt

—

4. Maantieteellisen alueen tarkka rajaus

Vähä-Puolan voivodikunta (Słomnikin ja Radziemicen kunnat sekä Koniuszan kunnan seuraavat alueet: Niegardów, Niegardów Kolonia, Piotrkowice Wielkie, Budziejowice ja Muniaczkowice).

5. Yhteys maantieteelliseen alueeseen

Czosnek galicyjski -valkosipulin erityisyys perustuu ennen kaikkea tämän valkosipulin ominaisuuksiin ja maineeseen.

Czosnek galicyjski -valkosipulin erityisominaisuudet

Czosnek galicyjski -valkosipulin korkea laatu ja erityisominaisuudet johtuvat tämän valkosipulin viljelyalueen maaperän ja ilmaston ominaisuuksista sekä paikallisten tuottajien asiantuntemuksesta. Näiden tekijöiden yhteisvaikutuksesta syntyy valkosipuli, jonka erityiset fysikaaliset, kemialliset ja aistinvaraiset ominaisuudet erottavat sen muista tuotteista. Czosnek galicyjski -valkosipulille on ominaista korkea alliinipitoisuus, purppuranpunainen tai violetti kuori sekä vähän kynsiä sisältävät suuret sipulit. Yksittäiset kynnet ovatkin suurempia kuin muissa valkosipuleissa.

Czosnek galicyjski -valkosipulia viljellään Galitsiassa, Puolan osassa, joka oli vuosina 1774–1918 Itävalta-Unkarin hallinnassa. Nimi ”Czosnek galicyjski” tulee tästä historiallisesta nimestä.

Czosnek galicyjski -valkosipulin viljelyalueen maaperässä on runsaasti orgaanista ainesta (humusta). Alueella on rendzina-maaperä, jonka pH-arvo on korkea. Tämä on seurausta eroosioituneesta kalkkikivestä, jota on vain yhdessä prosentissa Puolan alasta ja joka luo erityisen, maaperältään hyvin valkosipulin viljelyyn sopivan mikroilmastoalueen. Alueen maaperän pH-arvo on hyvin korkea, noin 6,7–7,9. Kasvukausi alkaa 4 kohdassa määritetyllä alueella huomattavasti aiemmin kuin naapurialueilla.

Czosnek galicyjski -valkosipulin kuoren väri johtuu täysin maaperästä, sillä sipuleiden sisältämä antosyaani tuottaa neutraalissa maaperässä purppuranpunaista väriä ja emäksisessä violettia väriä.

Lisäksi kasvukausi alkaa 4 kohdassa määritetyllä alueella poikkeuksellisen aikaisin, mikä mahdollistaa talven sateiden ja lumisateiden jäljiltä maaperään varastoituneen veden optimaalisen hyödyntämisen. Tämä on erittäin tärkeää ensimmäisessä kasvuvaiheessa ja erityisen hyödyllistä valkosipulin kaltaisille sipulilajikkeille. Tämän seurauksena Czosnek galicyjski -valkosipulit ovat suurikokoisia.

Myös paikallisten tuottajien asiantuntemus vaikuttaa merkittävästi Czosnek galicyjski -valkosipulin laatuun. Tämä ilmenee jokaisessa tuotantovaiheessa. Asiantuntemukseen kuuluu tieto siitä, milloin on paras istutusaika, jotta kasvit voivat kehittyä hyvin ennen hallaa. Esivalinnan jälkeen tuottajat valitsevat hyväksytyn aineiston (sipulit). Sopivankokoisten istukassipulien valitseminen pilkkomalla sipulit yksittäisiin kynsiin juuri ennen istuttamista takaa runsaan ja laadukkaan sadon.

Jos maaperä on liian kuiva, tuottajat päättävät sen kastelusta, sillä maaperän kosteus loppukeväällä saa valkosipulit kasvamaan suuriksi ja sisältämään runsaasti alliinia – rikkipitoista orgaanista yhdistettä –, joka saa aikaan valkosipulin voimakkaan tuoksun ja tunnusomaisen, pistävän maun. Alliinipitoisuus on keskimäärin viisi prosenttia korkeampi kuin muualla Puolassa kasvatetuissa saman lajikkeen valkosipuleissa.

Kun Czosnek galicyjski -valkosipulia kasvatetaan hardneck-talvilajikkeista, kukkavarret on poistettava. Kukkavarret irrotetaan sipuleista, kun ne ovat kiertyneet silmukaksi. Ajankohta on valittava tarkkaan, koska liian aikaisin irrotettujen kukkavarsien tilalle kasvaa uudet ja kasviin liian pitkäksi aikaa jätetyt kukkavarret pienentävät satoa ja heikentävät sipulien laatua huomattavasti. Kukkavarret poistetaan perinteisesti käsin, mikä on hyvin työlästä. Tämä on ainoa tapa varmistaa, että jokainen kasvi käsitellään sen kasvuvaiheen mukaisesti. Menettelyjen tarkkuus kuuluu alueen perinteisiin ja vaikuttaa tuotteen laatuun.

Sadonkorjuun ja kuivauksen jälkeen Czosnek galicyjski -valkosipuli puhdistetaan perusteellisesti käsin. Puhdistuksessa poistetaan likainen kuori sekä juurien ja lehtien jäämät. Tällä käsittelyllä varmistetaan, että valkosipuli säilyy hyvin ja sen erinomainen maku ja ravinto-ominaisuudet säilyvät. Kuivausvaiheen oikea lämpötila ja ilmankierto vaikuttavat Czosnek galicyjski -valkosipulin tärkeimmän vaikuttavan aineen, alliinin, säilyvyyteen.

Maaperä- ja ilmasto-olosuhteiden sopivuus valkosipulin viljelyyn yhdessä paikallisten tuottajien erityisen asiantuntemuksen kanssa ovat johtaneet siihen, että kyseisen kasvin viljelyalueet ovat 4 kohdassa määritetyllä alueella Puolan suurimmat.

Czosnek galicyjski -valkosipulin maine

Czosnek galicyjski -valkosipulin viljelystä mainitulla maantieteellisellä alueella on mainintoja jo 1600-luvulta. Kasvien lääkinnällisiä ominaisuuksia tutkinut Krakovan akatemian professori, kasvitieteilijä, tohtori ja tutkija Simon Syrenius julkaisi vuonna 1613 teoksen ”Zielnik herbarzem z języka łacińskiego zowią” (Kasvio latinankielisin nimin), jossa hän kuvasi 756:ta Etelä-Puolassa esiintyvää kasvilajia. Syrenius mainitsee teoksessa valkosipulin yli sata kertaa kasvina, jota on helposti saatavilla Krakovan lähellä (”Czosnek galicyjski”, Galitsian valkosipuli) ja jolla on suuri lääkinnällinen arvo.

Czosnek galicyjski -valkosipulin ja sen tuotantoalueen ja maineen välinen suhde käy ilmi myös kertomuksesta, jonka mukaan ihmiset tulivat paikallisille markkinoille ostamaan suolaa ja valkosipulinkynnen.

Vaikuttaa siltä, että valkosipulin maine oli merkittävä, sillä puolalainen barokkiajan kirjailija Jan Chryzostom Pasek kirjoitti muistelmissaan vitsaillen, että Transilvanian prinssi George Rákóczi hyökkäsi Puolaan vuonna 1657 juuri valkosipulin vuoksi, sillä se maistui paremmalta kuin unkarilainen lajike. Pasekin mukaan Rákóczin armeija söi kaiken varastamansa valkosipulin.

Barokkiajan runoilija Zbigniew Morstin, joka oli paikalla Ruotsin piirittäessä Krakovaa (kaupunki Vähä-Puolan voivodikunnassa, jossa Czosnek galicyjski -valkosipulia viljellään) vuonna 1655, ylisti runoudessaan valkosipulin hyötyjä ja antoi sille kunniapaikan yrttien ja rohtojen joukossa yhdessä sipulien ja retiisien kanssa.

Czosnek galicyjski -valkosipulin mainetta 4 kohdassa määritetyllä alueella vahvistaa entisestään se, että Vähä-Puolan voivodikunta on vuodesta 2007 lähtien järjestänyt alueella heinä–elokuussa valkosipulifestivaalin. Tämä osoittaa, että paikalliset viljelijät arvostavat Czosnek galicyjski -valkosipulia suuresti ja se tarjoaa valtavia mahdollisuuksia. Valkosipulifestivaalilla tarjoillaan ruokalajeja ja tuotteita, joissa Czosnek galicyjski -valkosipuli on keskeinen ainesosa, sekä kilpaillaan siitä, kuka tekee Czosnek galicyjski -valkosipulista kauneimman koristeen tai paksuimman palmikon. Festivaalin järjestämiseen osallistuvat voivodikunnan viranomaiset, viljelijä- ja tuottajayhdistykset sekä puolalainen naisjärjestö Koło gospodyń wiejskich. Myös paikalliset ravintolat tarjoavat Czosnek galicyjski -valkosipulia sisältäviä ruokalajeja.

Czosnek galicyjski -valkosipulin tuotannon merkitys alueella, jolla tätä valkosipulia kasvatetaan, korostuu paikallisissa tiedotusvälineissä, joissa puhutaan viljelyperinteestä ja tuottajien tietämyksestä, sekä toimenpiteissä, joilla pyritään lisäämään tuotteen saatavuutta ja vaalimaan sen viljelyperinnettä alueella. Alueen televisiossa on annettu tietoa Czosnek galicyjski -valkosipulista ja paikallisissa lehdissä on julkaistu paikalliselle yhteisölle sitä koskevia artikkeleita, joissa käsitellään erityisesti uusien myymälöiden hankintaa, Czosnek galicyjski -valkosipulin tuottajayhdistysten toimintaa sekä Vähä-Puolan voivodikunnan valkosipulifestivaalin tapahtumia. Lisäksi on julkaistu Czosnek galicyjski -valkosipulia koskevaa tiedotus- ja mainosmateriaalia sekä lentolehtisiä. Czosnek galicyjski -valkosipulille on luotu myös oma logo. Sitä käytetään mainosmateriaalissa ja Czosnek galicyjski -valkosipulia myyvissä paikoissa, myös tuotetta käyttävien ravintoloiden ruokalistoilla.

”Czosnek galicyjski” on erittäin tärkeä 4 kohdassa määritetyn alueen asukkaille, mikä näkyy muun muassa sen suurissa tuotanto- ja toimitusmäärissä.

Tuote-eritelmän julkaisutiedot

(tämän asetuksen 6 artiklan 1 kohdan toinen alakohta)

http://www.minrol.gov.pl/Jakosc-zywnosci/Produkty-regionalne-i-tradycyjne/Zlozone-wnioski-o-rejestracje-Produkty-regionalne-i-tradycyjne/OGLOSZENIE-MINISTRA-ROLNICTWA-I-ROZWOJU-WSI-z-dnia-5-pazdziernika-2016-roku

(1) EUVL L 343, 14.12.2012, s. 1.